रामशरण जोशी : जनवरी, 1980 में मैं नई दुनिया का दिल्ली ब्यूरो चीफ बना। मेरा टोटल पैकेज माथुर जी से ज्यादा था। अब मेरी नियुक्ति तो माथुर साहब ने ही की थी, जब मैनेजमेंट उनके पास गया तो उन्होंने हंसते हुआ कहा कि, ‘‘मैंने जोशीजी का बुर्जुआकरण कर दिया। वे यायावरी कर रहे थे, जंगलों की खाक छान रहे थे, अब सुख-सुविधाओं के चक्कर में फिर जंगल का रुख नहीं करेंगे।’’ मुझे जंगपुरा में फ्लैट दिलवाया गया। यह सब छजलानी, तिवारी और सेठिया परिवार के बदौलत हुआ। नई दुनिया में मैं अप्रैल 1999 तक रहा।